D Gmeindrätinnen u d Gmeindrät sy zfride gsi mit em Ergäbnis vo däm Brain-Stormig, u si hei dr Walter Langenegger gfragt, wi me's mües mache, für dass aui Lüt ir ganze Stadt mithäufi, Energie z sparen u ernöierbari Energiee z fördere. We me zrügg luegi uf di letschte zwänzg Jahr, het dr Langenegger gseit, de gäb's eis Ereignis, wo d Schwyz  energiepolitisch vorwärts bbracht heig: dr Ogi, dr Bundesrat Ogi, wo am Vouk zeigt heig, wi me bim Eiergschweue Energie chönn spare. Ohni Ogi u syni gschweuten Eier bruuchti mer hütt mindischtens drü Atomchraftwärk meh. D Magischtratspärsone müessi mit guetem Byspiu voraa, müessi es energieeffiziänts Verhaute vorläbeu, u das mües me de o professionell kommuniziere. Es läng nid, dass dr Alex e Drei-Tage-Bart löi la wachse, mi mües de Lüt säge, dass er nume säute rasieri, für Energie z spare. We me das nid sägi, de meini  d Lüt, är schufti so wahnsinnig viu für ds Woou vor Stadt, dass er no vergässi z rasiere. D Barbara chönnt sech notariell verpflichte, nume no chaut z dusche - dr Nachahmigseffekt wär zwyfulos gross, ämu unger de Freisinnige. Dr Regula würd er zuetroue, dass si e voue Ghüdersack alei mit outogenem Training i ne Gigawattstunde Strom chönn verwandle. Si söu das doch mau probiere, vilech funkzioniers, o we's nume Schwachstrom gäb. O hie wär dr Nachahmigseffekt unger de Grüene vdermuetlech beachtlech. Dr Reto,  wo aube chli höuzig würki, we wider en antifaschistischen Aabespaziergang aagseit syg, chönnt für Houzschnitzuheizige wärbe. U bir Edith sött me vilech derfür sorge, dass wider emau e Soziauhiufeempfänger im ene BMW umefahri, de würd ihri Körpertämperatur signifikant aastyge, u we's würd glinge, d Abwermi abzfackle u i ds Netz yzspyse, de wär dr Bewys erbracht, dass bir Entwicklig vo alternativen Energiequeue no lang nid aui Müglechkeiten usgschöpft syge.